[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 30.10.2009

COM(2009)617 τελικό

ΕΚΘΕΣΗ ΤΗΣ ΕΠΙΤΡΟΠΗΣ

ΕΙΚΟΣΤΗ ΕΤΗΣΙΑ ΕΚΘΕΣΗ ΓΙΑ ΤΗΝ ΥΛΟΠΟΙΗΣΗ ΤΩΝ ΔΙΑΡΘΡΩΤΙΚΩΝ ΤΑΜΕΙΩΝ (2008) [SEC(2009) 1495]

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Ανάλυση της υλοποίησης 4

3. Συνοχή και συντονισμός 9

4. Αξιολογήσεις 11

5. Έλεγχοι 11

6. Επιτροπές που επικουρούν την Ευρωπαϊκή Επιτροπή 14

ΕΚΘΕΣΗ ΤΗΣ ΕΠΙΤΡΟΠΗΣ

ΕΙΚΟΣΤΗ ΕΤΗΣΙΑ ΕΚΘΕΣΗ ΓΙΑ ΤΗΝ ΥΛΟΠΟΙΗΣΗ ΤΩΝ ΔΙΑΡΘΡΩΤΙΚΩΝ ΤΑΜΕΙΩΝ (2008)

Η παρούσα έκθεση υποβάλλεται σύμφωνα με το άρθρο 45 παράγραφος 2 του κανονισμού (ΕΚ) αριθ. 1260/1999 περί γενικών διατάξεων για τα διαρθρωτικά ταμεία. Η έκθεση καλύπτει τις δραστηριότητες που συνδέονται με την ενίσχυση των διαρθρωτικών ταμείων 2000-2006 κατά τη διάρκεια του 2008.

Περισσότερα στοιχεία είναι διαθέσιμα στο έγγραφο εργασίας των υπηρεσιών της Επιτροπής (συνημμένο στην παρούσα έκθεση).

1. Εισαγωγή

Το 2008 ήταν το ένατο έτος κατά το οποίο υλοποιήθηκαν προγράμματα και έργα των διαρθρωτικών ταμείων της περιόδου προγραμματισμού 2000-2006. Οι υπηρεσίες της Επιτροπής διαχειρίστηκαν συνολικά 718[1] προγράμματα και έργα το 2008.

Εκτός από την υλοποίηση προγραμμάτων και έργων της περιόδου προγραμματισμού 2000-2006 και την προετοιμασία για το κλείσιμό τους, το 2008 η Επιτροπή συμμετείχε ενεργά στο σχεδιασμό και τον προγραμματισμό 434 προγραμμάτων (317 του ΕΤΠΑ και 117 του ΕΚΤ)[2] της περιόδου 2007-2013.

Οι προσπάθειες για τη βελτίωση της ποιότητας των προγραμμάτων και των έργων που συγχρηματοδοτούνται από τα διαρθρωτικά ταμεία συνεχίστηκαν και ο στόχος αυτός καλύπτει επίσης την αξιόπιστη δημοσιονομική διαχείριση των προγραμμάτων. Το μοντέλο της εταιρικής σχέσης, η καλύτερη δημοσιονομική διαχείριση, ο έλεγχος και η αξιολόγηση έδωσαν πολύ καλά αποτελέσματα, από πλευράς ποιότητας, και συνέβαλαν στην καλή διακυβέρνηση των συγχρηματοδοτούμενων προγραμμάτων και έργων.

Η εκ των υστέρων αξιολόγηση των στόχων 1 και 2 των προγραμμάτων της περιόδου 2000-2006 αναμένεται να έχει ολοκληρωθεί έως το τέλος του 2009. Η εκ των υστέρων αξιολόγηση των προγραμμάτων του ΕΚΤ αναμένεται να έχει ολοκληρωθεί στις αρχές του 2010. Επιπλέον, το 2008 ξεκίνησαν οι εκ των υστέρων αξιολογήσεις των κοινοτικών πρωτοβουλιών URBAN και INTERREG. Η εκ των υστέρων αξιολόγηση της κοινοτικής πρωτοβουλίας EQUAL δρομολογήθηκε στις αρχές του 2009. Σε ό,τι αφορά το ΧΜΠΑ, στο τέλος του 2008 ξεκίνησε η ανάθεση σε τρίτους των εκ των υστέρων αξιολογήσεων.

Δόθηκε έμφαση στην ανταλλαγή εμπειριών, ιδίως μέσω των διαπεριφερειακών και αστικών δικτύων και του συνεδρίου «Περιφέρειες για την οικονομική αλλαγή» το Φεβρουάριο του 2008, όπου για πρώτη φορά βραβεύτηκαν σχέδια καινοτομίας και καλής πρακτικής με το βραβείο «RegioStars».

Η «ευρωπαϊκή εβδομάδα των περιφερειών και των πόλεων» (OPEN DAYS), το μεγαλύτερο γεγονός στο πλαίσιο της πολιτικής για τη συνοχή, συνδιοργανώθηκε με την Επιτροπή των Περιφερειών και με 216 περιφέρειες και πόλεις από όλη την ΕΕ με θέμα «Περιφέρειες και δήμοι σε έναν κόσμο προκλήσεων».

Τόσο η σλοβενική όσο και η γαλλική προεδρία, αναγνωρίζοντας τη σπουδαιότητα του ΕΚΤ, διοργάνωσαν συνέδρια υψηλού επιπέδου, συγκεκριμένα ένα στο Μάριμπορ τον Ιούνιο του 2008 και ένα στη Χάβρη το Σεπτέμβριο του 2008.

2. αναλυση της υλοποιησησ

2.1. Εκτέλεση του προϋπολογισμού

2.1.1. ΕΤΠΑ

Το 2008 ήταν μια καλή χρονιά σε ό,τι αφορά την εκτέλεση του προϋπολογισμού παρά το επιδεινούμενο κλίμα στην οικονομία. Το συνολικό ποσοστό εκτέλεσης των πληρωμών έφτασε το 99,9 % (ίδιο αποτέλεσμα με αυτό του 2007 και του 2006) από τα οποία τα 15,1 δισ. χορηγήθηκαν στα κράτη μέλη για περιφερειακά προγράμματα και έργα. Το επίπεδο εκτέλεσης των πιστώσεων πληρωμών ήταν υψηλότερο από αυτό που είχε αρχικά προβλεφθεί για όλους τους στόχους: για το στόχο 1 καταβλήθηκαν 11,5 δισ. ευρώ, για το στόχο 2 2,4 δισ. ευρώ, για το πρόγραμμα INTERREG III 1 δισ. ευρώ και για άλλα προγράμματα 0,2 δισ. ευρώ (Urban, Innovative Actions, Peace).

Το 2008 η εκτέλεση προγραμμάτων της περιόδου 2000-2006 ξεπέρασε τις αρχικές προσδοκίες (εκταμιεύτηκαν 15,1 δισ. ευρώ αντί για τα 9,2 δισ. που είχαν προϋπολογιστεί). Στο τέλος του 2008, οι δεσμεύσεις από προηγούμενα έτη για τις οποίες υπολείπονταν πληρωμές (ΥΠΕ) ανέρχονταν σε 12,6 δισ. ευρώ συνολικά, σε σύγκριση με 27,7 δισ. στο τέλος του 2007. Το ποσό αυτό αντιστοιχεί στο 9,7 % των συνολικών αναλήψεων υποχρεώσεων για την περίοδο 2000-2006 και ισοδυναμεί με αναλήψεις υποχρεώσεων 7 μηνών με μέσο όρο τα 20 δισ. ευρώ ετησίως.

Το 2008 ο επονομαζόμενος κανόνας «ν+2» δεν εφαρμόστηκε στο κομμάτι των αναλήψεων υποχρεώσεων του 2006. Αντιθέτως, το συνολικό ποσό που θα αποδεσμευτεί βάσει του κανόνα «ν+2» για την περίοδο προγραμματισμού 2000-2006 θα οριστικοποιηθεί κατά την περάτωση των επιχειρησιακών προγραμμάτων.

Για ολόκληρη την περίοδο, είχαν πληρωθεί, στο τέλος του 2008, 118 δισ. ευρώ στα κράτη μέλη. Αυτό αντιστοιχεί σε ποσοστό απορρόφησης 91 % για όλα τα κράτη μέλη από το συνολικό προϋπολογισμό των 129,4 δισ. ευρώ.

Στο πλαίσιο της χρηματοπιστωτικής κρίσης και της δέσμης μέτρων για την ανάκαμψη που πρότεινε η Επιτροπή, χορηγήθηκε παράταση έξι (ή δώδεκα) μηνών στη βάση εξέτασης κάθε προγράμματος ξεχωριστά για τα κράτη μέλη που το επιθυμούσαν. Από τα 379 προγράμματα της περιόδου 2000-2006, τα 281 (ή 74 %) με 90 % κεφάλαια του ΕΤΠΑ επέλεξαν να παρατείνουν τις προθεσμίες επιλεξιμότητας.

2.1.2. ΕΚΤ

Σε ό,τι αφορά την εκτέλεση του προϋπολογισμού, το 2008 ήταν ικανοποιητική χρονιά για το ΕΚΤ παρά τις έκτακτες περιστάσεις λόγω της οικονομικής και χρηματοπιστωτικής κρίσης.

Σε ό,τι αφορά την περίοδο προγραμματισμού 2000-2006, η απορρόφηση των πιστώσεων πληρωμών έφτασε τα 6,394 δισ. ευρώ το 2008, ποσό που αντιστοιχεί στο 98 % του ετήσιου προϋπολογισμού των πιστώσεων πληρωμών. Η απορρόφηση των πιστώσεων δεν ήταν ίδια για όλους τους στόχους το 2008: διακυμάνθηκε από 90,91 % των ετήσιων πιστώσεων πληρωμών για το στόχο 2, φτάνοντας το 100 % για το στόχο 1.

Το σύνολο των εκκρεμών αναλήψεων υποχρεώσεων στο τέλος του 2008 ήταν 6,4 δισ. ευρώ (σε σύγκριση με 12,9 δισ. ευρώ το 2007). Το ποσό αυτό αντιστοιχεί στο 9,3 % των συνολικών αναλήψεων υποχρεώσεων για την περίοδο 2000-2006.

Το 2008 δεν εφαρμόστηκε ο επονομαζόμενος κανόνας «ν+2». Το συνολικό ποσό που θα αποδεσμευτεί βάσει του κανόνα «ν+2» για την περίοδο προγραμματισμού 2000-2006 θα οριστικοποιηθεί κατά την περάτωση των επιχειρησιακών προγραμμάτων.

Για ολόκληρη την περίοδο, στο τέλος του 2008 είχαν καταβληθεί 62,2 δισ. ευρώ στα κράτη μέλη (πρόκειται για το 90, 7 % του συνολικού προϋπολογισμού).

Σύμφωνα με το κανονιστικό πλαίσιο, οι πληρωμές για την περίοδο 2000-2006 μπορούσαν να συνεχιστούν έως το τέλος του 2008. Ωστόσο, στο πλαίσιο της χρηματοπιστωτικής κρίσης και της δέσμης μέτρων για την ανάκαμψη που πρότεινε η Επιτροπή, χορηγήθηκε παράταση έξι (ή δώδεκα) μηνών στη βάση εξέτασης κάθε προγράμματος ξεχωριστά για τα κράτη μέλη που το επιθυμούσαν. Από τα 91 προγράμματα στα οποία η ΓΔ EMPL είναι η επικεφαλής γενική διεύθυνση, τα 68 (ή το 75 %) επέλεξαν να παρατείνουν τις προθεσμίες επιλεξιμότητας.

2.1.3. ΕΓΤΠΕ

Το συνολικό ποσό που πληρώθηκε το 2008 από το ΕΓΤΠΕ-τμήμα Προσανατολισμού ήταν 2,0 δισ. ευρώ. Το ποσοστό εκτέλεσης του προϋπολογισμού ως προς τις πιστώσεις πληρωμών του ΕΓΤΠΕ για τα προγράμματα αγροτικής ανάπτυξης της περιόδου 2000-2006 έφτασε το 97,2 % (αν συνυπολογιστούν όλα τα κοινοτικά κονδύλια που ήταν διαθέσιμα μέσω των γραμμών του προϋπολογισμού για το ΕΓΤΠΕ, συμπεριλαμβανομένου του ποσού των 0,19 δισ. ευρώ που μεταφέρθηκε στο τέλος του 2008 από άλλες γραμμές του προϋπολογισμού που δεν έχουν σχέση με τα διαρθρωτικά ταμεία). Εάν το ποσοστό εκτέλεσης είχε υπολογιστεί με τη χρήση του αρχικού προϋπολογισμού για τις πιστώσεις πληρωμών, το ποσοστό εκτέλεσης θα έφτανε το 100 %.

Το 2008 δεν υπήρχαν αναλήψεις υποχρεώσεων για προγράμματα αγροτικής ανάπτυξης της περιόδου 2000-2006, εκτός από το ποσό των 0,14 δισ. ευρώ που αφορούσε ένα πρόγραμμα.

Στο τέλος του 2008 οι αναλήψεις υποχρεώσεων από τα προηγούμενα έτη για τις οποίες εκκρεμούσαν ακόμη πληρωμές («ΥΠΕ» – Υπόλοιπο προς εκκαθάριση) ανέρχονταν συνολικά σε 1,8 δισ. ευρώ, σε σύγκριση με 3,9 δισ. ευρώ το 2007.

Όπως προαναφέρθηκε, το 2006 ήταν το τελευταίο έτος της περιόδου προγραμματισμού και, συνεπώς, ο κανόνας «ν+2» για τις αποδεσμεύσεις δεν εφαρμόστηκε το 2008. Το ποσό τυχόν αποδεσμεύσεων θα υπολογιστεί στην περάτωση, σύμφωνα με τις κατευθυντήριες γραμμές της Επιτροπής για την περάτωση των προγραμμάτων της περιόδου 2000-2006.

2.1.4. ΧΜΠΑ

Η εκτέλεση του προϋπολογισμού το 2008 ήταν ιδιαίτερα ικανοποιητική. Το συνολικό ποσοστό εκτέλεσης των πληρωμών ήταν 97,8 % και 320 εκατ. ευρώ χορηγήθηκαν στα κράτη μέλη. Σε ό,τι αφορά το επίπεδο εκτέλεσης των πιστώσεων πληρωμών, 195,7 εκατ. ευρώ δόθηκαν για το στόχο 1 και 124,3 εκατ. ευρώ σε άλλα προγράμματα πλην του στόχου 1. Το ποσοστό εκτέλεσης το 2008 για την περίοδο 2000-2006 ήταν 320 εκατ. ευρώ σε σχέση με την αρχική πρόβλεψη για 269 εκατ. ευρώ.

Το συνολικό ΥΠΕ για το ΧΜΠΑ στο τέλος του έτους 2008 έφτασε τα 449,3 εκατ. ευρώ (σε σύγκριση με 812,5 εκατ. το 2007). Το ποσό αυτό αντιστοιχεί στο 11,3 % των συνολικών αναλήψεων υποχρεώσεων για την περίοδο 2000-2006.

Για ολόκληρη την περίοδο, στο τέλος του 2008 είχαν πληρωθεί 3 515,2 δισ. ευρώ στα κράτη μέλη. Αυτό αντιστοιχεί σε ποσοστό απορρόφησης 89,3 % για όλα τα κράτη μέλη από το συνολικό προϋπολογισμό των 3 935,8 δισ. ευρώ.

2.2. Υλοποίηση των προγραμμάτων

2.2.1. Στόχος 1

Τα προγράμματα του στόχου 1 επικέντρωσαν τις επενδύσεις τους σε έργα βασικής υποδομής (41,4 %), από τις οποίες πάνω από τις μισές αφορούσαν υποδομές μεταφορών (51,9 %). Πάνω από το ένα τρίτο (33,3 %) των πόρων του στόχου 1 επενδύθηκαν στο παραγωγικό περιβάλλον, όπου το επίκεντρο εξακολουθεί να είναι η ενίσχυση των ΜΜΕ και των βιοτεχνιών (28,3 %). Οι επενδύσεις σε σχέδια για τους ανθρώπινους πόρους απορρόφησαν το 23,2 % των πόρων στις περιφέρειες του στόχου 1. Οι κύριες παρεμβάσεις στον τομέα αυτό αφορούν σχεδόν εξίσου τις πολιτικές για την αγορά εργασίας (31,3 %) και την εκπαίδευση και επαγγελματική κατάρτιση (30,9 %).

2.2.2. Στόχος 2

Στις περιφέρειες του στόχου 2 επίκεντρο των προγραμμάτων εξακολουθεί να αποτελεί το παραγωγικό περιβάλλον και, συγκεκριμένα, πάνω από το ήμισυ του συνόλου των χρηματοδοτικών πόρων διοχετεύεται στην εν λόγω κατηγορία (55,5 %). Στο πλαίσιο του τομέα αυτού, η ενίσχυση προς τις ΜΜΕ και τις βιοτεχνίες είναι η επικρατούσα (55,8 %). Ο δεύτερος σημαντικότερος κλάδος παρέμβασης ήταν οι βασικές υποδομές, όπου απορροφήθηκε το 29,7 % όλων των πόρων του στόχου 2. Αντίθετα με τα προγράμματα του στόχου 1, οι πιο σημαντικοί τομείς από δημοσιονομική άποψη είναι ο σχεδιασμός και η αποκατάσταση περιοχών (45,4 %). Στην κατηγορία «ανθρώπινο δυναμικό» (10,2 % του συνόλου των επενδύσεων στις περιφέρειες του στόχου 2), η ευελιξία του ανθρώπινου δυναμικού, η επιχειρηματική δραστηριότητα, η καινοτομία και οι τεχνολογίες πληροφοριών και επικοινωνιών είναι οι κύριοι κλάδοι επένδυσης (30,5 %).

2.2.3. Στόχος 3

Η υλοποίηση των προγραμμάτων του ΕΚΤ το 2008 συνέχισε να επικεντρώνεται στην ευρωπαϊκή στρατηγική για την απασχόληση, ιδίως στα μέτρα που στοχεύουν στη βελτίωση της απασχολησιμότητας στην αγορά εργασίας (31,3 %), τη διά βίου μάθηση (οι δράσεις για την εκπαίδευση και την επαγγελματική κατάρτιση αντιπροσώπευαν το 22,3 % των δαπανών), την κοινωνική ένταξη (20,7 %) και τις ίσες ευκαιρίες (6,4 %). Εξακολουθούσε να υπάρχει σημαντική διαφορά σε ό,τι αφορά την υλοποίηση στην πράξη των προγραμμάτων από άποψη εκτέλεσης του προϋπολογισμού, μεταξύ της ΕΕ-15, όπου εξακολούθησαν να εφαρμόζονται προγράμματα που έχουν εκπονηθεί εδώ και πολύ καιρό και της ΕΕ-10, όπου ορισμένα κράτη μέλη αντιμετωπίζουν σημαντικές δυσκολίες όσον αφορά τη δρομολόγηση ορισμένων έργων και μέτρων.

2.2.4. Τομέας της αλιείας εκτός του στόχου 1

Οι δαπάνες των προγραμμάτων ΧΜΠΑ πλην του στόχου 1 επικεντρώθηκαν στην επεξεργασία και την προώθηση στην αγορά (25,2 %). Το δεύτερο σημαντικότερο μέτρο ήταν πρωτοβουλίες των επαγγελματιών του κλάδου (15,4 %) και ακολουθούν οι ιχθυοκαλλιέργειες (12,4 %). Οι δαπάνες που αφορούσαν τη διάλυση σκαφών ανήλθαν στο 11 % το 2008.

2.2.5. Κοινοτικές πρωτοβουλίες

2.2.5.1. INTERREG

Έως το τέλος του 2008 επιλέχθηκαν περίπου 15 000 έργα και δίκτυα, στο πλαίσιο 81 προγραμμάτων INTERREG III/Γειτνίαση, τα οποία έχουν ως θέμα τη μείωση της επίδρασης των εθνικών συνόρων, των γλωσσικών φραγμών και των πολιτιστικών διαφορών και την ανάπτυξη παραμεθόριων περιοχών, την υποστήριξη της στρατηγικής ανάπτυξης και της εδαφικής ολοκλήρωσης κατά μήκος μεγαλύτερων ζωνών της Ένωσης, καθώς και την καλύτερη ολοκλήρωση με τις γειτονικές της χώρες. Η αποτελεσματικότητα των πολιτικών και των μέσων για την περιφερειακή ανάπτυξη υποστηρίχτηκε επίσης μέσω της διάδοσης ορθών πρακτικών και της ανταλλαγής εμπειριών.

Το 2008 η υλοποίηση των 81 προγραμμάτων INTERREG III/Γειτνίαση εξακολούθησε να σημειώνει πρόοδο με ποσοστό εκτέλεσης πληρωμών 85 %. Εξαιτίας της πιο ειδικής και απαιτητικής φύσης των προγραμμάτων και των έργων συνεργασίας, δεν ήταν δυνατόν να αποφευχθούν, για ορισμένα προγράμματα, αποδεσμεύσεις λόγω του κανόνα «ν+2», οι οποίες αντιπροσωπεύουν συνολικά 3,74 εκατ. ευρώ σε ανακτηθέντα ποσά.

2.2.5.2. EQUAL

Τα προγράμματα της κοινοτικής πρωτοβουλίας EQUAL είχαν διοικητικώς περατωθεί στα περισσότερα κράτη μέλη. Για λίγα μόνο ζητήθηκε παράταση της τελικής προθεσμίας επιλεξιμότητας έως το 2009, ώστε να επιτευχθεί μεγαλύτερο ποσοστό απορρόφησης και να συνεχιστούν οι ενέργειες που αφορούσαν την ενσωμάτωση.

Τα περισσότερα κράτη μέλη εστίασαν τις ενέργειες τους στο πλαίσιο της πρωτοβουλίας EQUAL στη μορφοποίηση, τεκμηρίωση και σύνθεση των αποτελεσμάτων των σχεδίων, στις δραστηριότητες διάδοσης όπως οι καταληκτικές συνεδριάσεις για τα επιτεύγματα καθώς και στην ενσωμάτωση των κεκτημένων και της προσέγγισης EQUAL στα επιχειρησιακά προγράμματα του ΕΚΤ της περιόδου 2007-2013, π.χ. μέσω της απόσπασης προσωπικού, της συνέχισης των εθνικών θεματικών δικτύων, της χρηματοδότησης διακρατικών και καινοτόμων σχεδίων ή της δέσμευσης για ενεργό συμμετοχή στα δίκτυα επιμόρφωσης των διευθυντικών στελεχών του ΕΚΤ.

2.2.5.3. URBAN

Το 2008 συνεχίστηκαν οι εργασίες της διαχείρισης των 71 επιχειρησιακών προγραμμάτων που εκτυλίσσονται στο πλαίσιο της κοινοτικής πρωτοβουλίας URBAN μέσω ετήσιων εκθέσεων, επιτροπών παρακολούθησης και ετήσιων συνεδριάσεων. Οι εργασίες διαχείρισης του προγράμματος URBACT I συνεχίστηκαν επίσης με συνεδριάσεις των επιτροπών παρακολούθησης, την υποβολή εκθέσεων και τη στενή παρακολούθηση των δύο δοκιμαστικών δικτύων Fast Track. Το πρόγραμμα URBACT II είναι επίσης ένα από τα κυριότερα εργαλεία που διαθέτει η πρωτοβουλία «Περιφέρειες για την οικονομική αλλαγή», με σκοπό την ταχύτερη υλοποίηση των βέλτιστων πρακτικών και καινοτόμων ιδεών.

2.2.5.4. LEADER+

Η κοινοτική πρωτοβουλία Leader+ αποτελείται από τρεις δράσεις: εφαρμογή των στρατηγικών τοπικής ανάπτυξης από συμπράξεις του δημόσιου και του ιδιωτικού τομέα, συνεργασία μεταξύ αγροτικών περιοχών και δικτύωση. 73 προγράμματα του Leader+ για τις ΕΕ-15 εγκρίθηκαν για την περίοδο 2000-2006. Τα κράτη μέλη της ΕΕ που προσχώρησαν πρόσφατα είχαν την επιλογή της ενσωμάτωσης μέτρων τύπου Leader+ στα προγράμματά τους του ΕΓΤΠΕ του στόχου 1.

Τα περισσότερα από τα εθνικά δίκτυα Leader+ περάτωσαν τη δραστηριότητά τους το 2008. Η κύρια δραστηριότητα στο τέλος της περιόδου προγραμματισμού ήταν η διάδοση και μεταφορά τεχνογνωσίας. Το Ευρωπαϊκό Παρατηρητήριο Leader+ κυκλοφόρησε το 2008 μια δεύτερη και τρίτη έκδοση με πενήντα συνολικά παραδείγματα ορθής πρακτικής.

2.2.6. Καινοτόμοι δράσεις

2.2.6.1. ΕΤΠΑ

Η ΓΔ Περιφερειακής Πολιτικής διαχειρίστηκε επίσης 181 περιφερειακά προγράμματα καινοτόμων δράσεων (από αυτά 124 είχαν κλείσει έως τις 31 Δεκεμβρίου 2008 και 39 έκλεισαν στη διάρκεια του 2008) που συμβάλλουν στην προαγωγή της καινοτομίας σε στρατηγικό επίπεδο στις περιφέρειες, με την πειραματική εφαρμογή καινοτόμων μεθόδων και πρακτικών που αποβλέπουν στη βελτίωση του επιπέδου καινοτομίας και της ποιότητας της συνδρομής της ΕΕ με βάση τρία θέματα: γνώση και τεχνολογική καινοτομία, κοινωνία της πληροφορίας και βιώσιμη ανάπτυξη.

2.2.6.2. ΕΚΤ

Το 2008 έκλεισαν και οι υπόλοιπες καινοτόμοι δράσεις για το 2004 και ολοκληρώθηκε επίσης σημαντικός αριθμός σχεδίων του 2005 και 2006. Η ΓΔ Απασχόλησης, Κοινωνικών Υποθέσεων και Ίσων Ευκαιριών διαχειρίστηκε τα σχέδια που είχαν επιλεγεί το 2005 και 2006 και δεν είχαν ολοκληρωθεί, μαζί με δύο σχέδια που αφορούσαν δραστηριότητες διάδοσης. Η ΓΔ διοργάνωσε επίσης σεμινάριο για τους υπευθύνους υλοποίησης σχεδίων του 2006 και συνεργάστηκε με τη ΓΔ Περιφερειακής Πολιτικής για την έναρξη λειτουργίας ενός δικτύου συνέχειας, στο οποίο συμμετέχουν υπεύθυνοι υλοποίησης προηγούμενων καινοτόμων σχεδίων, ιδίως στη Γερμανία.

3. συνοχη και συντονισμος

3.1. Συνοχή με άλλες κοινοτικές πολιτικές

3.1.1. Ανταγωνισμός

Δεν υπήρξαν σημαντικές εξελίξεις σε ό,τι αφορά την πολιτική κρατικών ενισχύσεων κατά την περίοδο αναφοράς 2008.

3.1.2. Εσωτερική αγορά

Τα κράτη μέλη πρέπει να επαληθεύουν ότι οι επιχειρήσεις που συγχρηματοδοτούνται από τα διαρθρωτικά ταμεία συμμορφώνονται με τις οδηγίες της ΕΕ για τις δημόσιες συμβάσεις. Σε περίπτωση που έρθει σε γνώση της Επιτροπής τυχόν παράβαση της κοινοτικής νομοθεσίας, ή στην περίπτωση πού αυτή αποδεικνύεται σε συνέχεια ελέγχων, λαμβάνονται τα απαιτούμενα μέτρα. Θεσπίστηκε ένα νέο κανονιστικό πλαίσιο για το δίκαιο των δημόσιων συμβάσεων και τη σύναψη συμβάσεων παραχώρησης υπηρεσιών, έτσι ώστε να παρέχεται μεγαλύτερη ασφάλεια δικαίου τόσο για τον ιδιωτικό όσο και για το δημόσιο τομέα.

3.1.3. Περιβάλλον

Όσον αφορά τα συνεχιζόμενα προγράμματα, η εστίαση εξακολούθησε να βρίσκεται στην υποστήριξη της συμμόρφωσης με το κοινοτικό κεκτημένο στον τομέα των αστικών λυμάτων, της υδροδότησης, της διαχείρισης αποβλήτων και της βιοποικιλότητας. Άλλοι σημαντικοί τομείς επένδυσης ήταν η οικοκαινοτομία και η αποκατάσταση εδαφών που έχουν υποστεί ρύπανση. Η προαγωγή της βιώσιμης ανάπτυξης συνεχίστηκε με επενδύσεις σε φιλικές προς το περιβάλλον υποδομές μεταφορών και ενέργειας, με την εφαρμογή περιβαλλοντικών κριτηρίων κατά την επιλογή των σχεδίων και με μια ενεργητική παρέμβαση για τη συμμόρφωση των έργων με την περιβαλλοντική νομοθεσία.

3.1.4. Μεταφορές

Τα προγράμματα συνοχής εξακολούθησαν να αποτελούν την κύρια πηγή της κοινοτικής στήριξης για την υλοποίηση των προτεραιοτήτων της ΕΕ στον τομέα των μεταφορών, όπως παρουσιάστηκαν στη λευκή βίβλο «Ευρωπαϊκή πολιτική μεταφορών με ορίζοντα το έτος το 2010: η ώρα των επιλογών» και στην ενδιάμεση επανεξέταση που δημοσιεύτηκε το 2006. Αντίστοιχα, τα διαρθρωτικά ταμεία χρησιμοποιήθηκαν σε έργα ΔΕΔ-Μ καθώς και σε έργα για την υποστήριξη της συντροπικότητας, της ενεργειακής απόδοσης στις μεταφορές, των ευφυών συστημάτων μεταφορών και της κινητικότητας των αστικών μεταφορών.

3.1.5. Ισότητα των φύλων

Η Επιτροπή εργάστηκε για την εφαρμογή του «Χάρτη πορείας για την ισότητα μεταξύ γυναικών και ανδρών», εκφράζοντας τη δέσμευσή της για το ζήτημα αυτό. Στο πλαίσιο αυτό, η ισότητα των φύλων και η ενσωμάτωση της διάστασης των φύλων είναι οριζόντια ζητήματα που συνδέονται με όλα τα προγράμματα την περίοδο προγραμματισμού 2007-2013. Σε συνεδρίαση της ομάδας υψηλού επιπέδου για τη συνεκτίμηση της διάστασης της ισότητας των φύλων στα διαρθρωτικά ταμεία, τον Ιούνιο του 2007, τονίστηκε η σημασία της συμμετοχής οργάνων αρμόδιων για θέματα φύλου στην επεξεργασία και εφαρμογή των προγραμμάτων.

3.2. Συντονισμός των μέσων

3.2.1. Τα διαρθρωτικά ταμεία και το Ταμείο Συνοχής

Την περίοδο 2000-2006 και τα 25 κράτη μέλη επωφελήθηκαν από την υποστήριξη των διαρθρωτικών ταμείων, ενώ 13 κράτη μέλη επωφελήθηκαν επίσης από το Ταμείο Συνοχής το οποίο υποστηρίζει τις λιγότερο εύπορες χώρες. Τα διαρθρωτικά ταμεία συντονίστηκαν προσεκτικά μεταξύ τους καθώς και με το Ταμείο Συνοχής (ιδίως το ΕΤΠΑ), ώστε να αποφευχθεί η επικάλυψη στα υποστηριζόμενα έργα.

3.2.2. Διαρθρωτικά ταμεία και Ευρωπαϊκή Τράπεζα Επενδύσεων / Ευρωπαϊκό Ταμείο Επενδύσεων

Η Επιτροπή, η ΕTΕπ και το ΕταΕ ενέτειναν τη συνεργασία τους με την ανάληψη των πρωτοβουλιών JASPERS, JEREMIE και JESSICA με σκοπό τη συμβολή στην υλοποίηση μεμονωμένων σχεδίων για την περίοδο προγραμματισμού 2007-2013.

Το 2008 ήταν το πρώτο πλήρες έτος λειτουργίας του JASPERS (Κοινή βοήθεια για τη στήριξη σχεδίων στις ευρωπαϊκές περιφέρειες). Στο τέλος του έτους το JASPERS είχε συγκεντρώσει 280 εντολές για βοήθεια και το 2008 είχε ολοκληρώσει 82 από αυτές σε σχέση με τις 22 το 2007.

Η νέα πρωτοβουλία JEREMIE (Joint European Resources for Micro-to-Medium Enterprises - Κοινοί ευρωπαϊκοί πόροι για τις μικροεπιχειρήσεις και τις μεσαίες επιχειρήσεις) για τη βελτίωση της πρόσβασης των ΜΜΕ σε χρηματοδότηση σε επίπεδο περιφέρειας είχε ένα επιτυχημένο πρώτο έτος το 2008 και χρησιμοποιήθηκε από τις περιφέρειες, τις διαχειριστικές αρχές καθώς και από τους τομείς των επιχειρήσεων και των τραπεζών.

Η πρωτοβουλία JESSICA (Joint European Support for Sustainable Investment in City Areas - Κοινή ευρωπαϊκή υποστήριξη για βιώσιμες επενδύσεις στις αστικές περιοχές), η οποία επικεντρώνεται στις βιώσιμες επενδύσεις, την ανάπτυξη και τις θέσεις εργασίας στις αστικές περιοχές της Ευρώπης, εισάγει αλλαγή νοοτροπίας όσον αφορά τον τρόπο με τον οποίο παρέχεται η στήριξη των διαρθρωτικών ταμείων, ενθαρρύνει τις ανακυκλώσιμες μορφές ενίσχυσης και απομακρύνεται από την αποκλειστική χρησιμοποίηση επιδοτήσεων.

4. αξιολογησεισ

Το 2008 η Επιτροπή συνέχισε να διενεργεί αξιολογήσεις για να στηρίξει τη διαδικασία λήψης αποφάσεων στο πλαίσιο της πολιτικής για τη συνοχή.

Ολοκληρώθηκε, επίσης, μια ανάλυση των καινοτόμων έργων που συγχρηματοδοτεί το ΕΤΠΑ, η οποία έδωσε έμφαση στους παράγοντες επιτυχίας των έργων αυτών και στα κοινά εμπόδια και περιορισμούς. Η εν λόγω μελέτη προσφέρει σε βάθος γνώση των μηχανισμών στήριξης της καινοτομίας βάσει τεκμηρίων προερχόμενων από επιλεγμένα συγχρηματοδοτούμενα έργα του ΕΤΠΑ από διάφορες περιφέρειες. Ομοίως, δόθηκε έμφαση στο σχεδιασμό και τη δοκιμή πρακτικών μεθόδων και εργαλείων που μπορούν να χρησιμοποιηθούν για αναλύσεις έργου.

Συνεχίστηκε, επίσης, η εκ των υστέρων αξιολόγηση των στόχων 1 και 2 για την περίοδο 2000-2006, η οποία αφορά συνολικά δώδεκα διασυνδεόμενες συγχρονισμένες «ενότητες εργασιών» για τη διερεύνηση των διαφόρων πτυχών της αποτελεσματικότητας και της αποδοτικότητας της πολιτικής για τη συνοχή. Σε ό,τι αφορά την εκ των υστέρων αξιολόγηση των προγραμμάτων του ΕΚΤ για την περίοδο 2000-2006, στη διάρκεια του 2008 ολοκληρώθηκε προπαρασκευαστική μελέτη για την ανάλυση της σπουδαιότητας και της αξιοπιστίας των διαθέσιμων πληροφοριών. Βάσει της μελέτης αυτής, ξεκίνησε η εκ των υστέρων αξιολόγηση και δύο εκ των υστέρων θεματικές αξιολογήσεις στο τέλος του 2008.

Σε ό,τι αφορά το ΧΜΠΑ, στο τέλος του 2008 ξεκίνησε η ανάθεση των εκ των υστέρων αξιολογήσεων σε τρίτους.

Επιπλέον, το 2008 ξεκίνησαν οι εκ των υστέρων αξιολογήσεις των κοινοτικών πρωτοβουλιών URBAN και INTERREG. Η εκ των υστέρων αξιολόγηση της κοινοτικής πρωτοβουλίας EQUAL δρομολογήθηκε στις αρχές του 2009.

Ένα άλλο σημαντικό καθήκον της Επιτροπής είναι η έκδοση μεθοδολογικού οδηγού προς τα κράτη μέλη και η οργάνωση της ανταλλαγής εμπειριών στον τομέα της αξιολόγησης. Σε σχέση με το θέμα αυτό, το διαδικτυακό και διαδραστικό εργαλείο EVALSED, για την αξιολόγηση της κοινωνικοοικονομικής ανάπτυξης, βρίσκεται σε στάδιο επικαιροποίησης.

5. Ελεγχοι

5.1. ΕΤΠΑ

Για την περίοδο 1994-1999 διεξήχθησαν έλεγχοι περάτωσης σε δείγμα 57 προγραμμάτων (συμπεριλαμβανομένου ενός του προγράμματος INTERREG και 2 προγραμμάτων του στόχου 2 της περιόδου 1994-1996) που καλύπτουν όλη την ΕΕ-15. Έως το τέλος του 2008, είχαν ολοκληρωθεί 40 από τις 55 διαδικασίες και είχαν εφαρμοστεί δημοσιονομικές διορθώσεις ύψους περίπου 258 εκατ. ευρώ. Για τις υπόλοιπες 17 υποθέσεις θα ληφθεί απόφαση το 2009.

Για τα προγράμματα που είχαν εγκριθεί για την περίοδο 2000-2006, διεξήχθησαν συνολικά 207 αποστολές ελέγχου (εκτός του INTERREG) κατά τις οποίες εξετάστηκε η λειτουργία των βασικών συνιστωσών των συστημάτων ελέγχου και διαχείρισης και 22 από αυτές πραγματοποιήθηκαν το 2008. Επιπλέον, πραγματοποιήθηκαν 21 αποστολές για την επανεξέταση του έργου των φορέων εκκαθάρισης, σε σχέση με το ΕΤΠΑ, με σκοπό να εξακριβωθεί η προετοιμασία των κρατών μελών για την περάτωση και να προσδιοριστούν και να μετριαστούν οι σχετικοί κίνδυνοι. Σε ό,τι αφορά το INTERREG, ύστερα από τις επιφυλάξεις που διατυπώθηκαν στην ετήσια έκθεση δραστηριοτήτων (ΕΕΔ) του 2007 για 51 προγράμματα του INTERREG III, εφαρμόστηκε ένα πρόγραμμα εντατικών λογιστικών ελέγχων, οπότε ο αριθμός των προγραμμάτων που ελέγχθηκαν αυξήθηκε από οκτώ στο τέλος του 2007 σε 23 στο τέλος του 2008, ποσοστό που αντιστοιχεί σε κάλυψη 54,1 % των προγραμμάτων.

5.2. ΕΚΤ

Για την περίοδο 1994-1999, οι λογιστικοί έλεγχοι περάτωσης ολοκληρώθηκαν με τον έλεγχο τριών σχεδίων στη Γερμανία (Βραδεμβούργο) και τον έλεγχο των πιστοποιητικών περάτωσης στο Βέλγιο (Φλάνδρα). Ως αποτέλεσμα, επιτεύχθηκαν οι στόχοι, δηλαδή η κάλυψη όλων των κρατών μελών και ενός εύλογου ποσοστού των προγραμμάτων σε ό,τι αφορά τους ελέγχους περάτωσης για την περίοδο 1994-1999.

Για την περίοδο 2000-2006, διοργανώθηκαν 113 αποστολές για α) τον έλεγχο των επιχειρησιακών προγραμμάτων που δεν είχαν καλυφθεί (πλήρως ή εν μέρει) και είχαν εντοπιστεί κατά την ανάλυση κινδύνου του 2007, β) αποστολές παρακολούθησης της εφαρμογής των σχεδίων δράσης που είχαν συμφωνηθεί στο πλαίσιο διαδικασιών αναστολής πληρωμών ή για τον έλεγχο των αποτελεσμάτων των ελέγχων που πραγματοποίησε το Ελεγκτικό Συνέδριο της Ευρωπαϊκής Ένωσης και γ) για τον έλεγχο ενός δείγματος πράξεων. Επιπλέον, το 2008 πραγματοποιήθηκαν πέντε αποστολές ενόψει της προετοιμασίας για περάτωση της περιόδου 2000-2006, 76 έλεγχοι για τον ουσιαστικό έλεγχο πράξεων (δειγματοληπτικοί έλεγχοι συμπεριλαμβανομένης της εξέτασης εγγράφων και επιτόπιων επισκέψεων) και 18 αποστολές για την παρακολούθηση της συνέχειας που δίνεται στα μέτρα.

5.3. ΕΓΤΠΕ

Όσον αφορά την περίοδο 1994-1999 το πρόγραμμα του εκ των υστέρων ελέγχου ολοκληρώθηκε ήδη το 2006. Σε εξέλιξη βρίσκονται ορισμένες διαδικασίες δημοσιονομικής διόρθωσης. Κατά τη διάρκεια του έτους εγκρίθηκαν από την Επιτροπή τρεις αποφάσεις δημοσιονομικής διόρθωσης, που καλύπτουν δεκαπέντε προγράμματα.

Για την περίοδο 2000-2006 (ΕΕ-25), το 2008 ελέγχθηκαν 26 προγράμματα που καλύπτουν το 45,3 % των προγραμματισμένων δαπανών. Από το 2000 έχουν αποτελέσει αντικείμενο ελέγχου συνολικά 92 από τα 152 εγκεκριμένα προγράμματα του ΕΓΤΠΕ-Τμήμα προσανατολισμού. Τα ελεγχθέντα προγράμματα καλύπτουν το 94,3% της προγραμματισμένης συνεισφοράς στο ΕΓΤΠΕ και το 60,6% του αριθμού των προγραμμάτων. Κατά τη διάρκεια του έτους, εγκρίθηκαν από την Επιτροπή τρεις αποφάσεις δημοσιονομικής διόρθωσης, οι οποίες καλύπτουν τρία προγράμματα και αντιστοιχούν στο ποσό των 18,8 εκατ. ευρώ σε ανακτηθέντα ποσά.

5.4. ΧΜΠΑ

Σε ό,τι αφορά την περίοδο 1994-1996, έως το τέλος του 2008, έκλεισαν πενήντα από τα πενήντα δύο προγράμματα και δύο βρίσκονταν σε διαδικασία περάτωσης με απόφαση δημοσιονομικής διόρθωσης (εκδόθηκε στις αρχές του 2009). Το ποσοστό των προγραμμάτων που περατώθηκαν ή που βρίσκονταν σε διαδικασία περάτωσης, αντιστοιχεί στο 94,2 % του συνόλου.

Σε ό,τι αφορά την περίοδο 2000-2006, οι οκτώ έλεγχοι ΧΜΠΑ που πραγματοποιήθηκαν το 2008 και κάλυψαν εννέα επιχειρησιακά προγράμματα, επικεντρώθηκαν στην επαλήθευση και στη συνέχεια που δόθηκε στην αποτελεσματική λειτουργία των συστημάτων διαχείρισης και ελέγχου, καθώς και στην προετοιμασία της περάτωσης των προγραμμάτων. Η ΓΔ MARE πραγματοποίησε συνολικά 44 αποστολές ελέγχου που καλύπτουν και τα 18 μονοταμειακά προγράμματά της, καθώς και 14 πολυταμειακά προγράμματα που αφορούν συνεισφορά ύψους 286,94 εκατ. ευρώ (6,92 % του συνολικού αρχικού προϋπολογισμού της περιόδου 2000-2006). Συνολικά, τα συστήματα ελέγχου της ΓΔ MARE κάλυψαν προγράμματα που αντιστοιχούν στο 94% του συνόλου της αρχικής συνεισφοράς του ΧΜΠΑ για την περίοδο 2000-2006. Οι δημοσιονομικές διορθώσεις που εφαρμόστηκαν το 2008 αντιστοιχούν σε ανακτηθέντα ποσά ύψους 1,65 εκατ. ευρώ.

Η αποκτηθείσα εμπειρία από τους ελέγχους

Ενδέχεται ορισμένα συστήματα διαχείρισης και ελέγχου των προγραμμάτων των διαρθρωτικών ταμείων να χαρακτηρίζονται από σημαντικές ανεπάρκειες σε ορισμένα κράτη μέλη. Ωστόσο, στην περίπτωση που εξακολουθούν να υφίστανται συγκεκριμένες αδυναμίες στα συστήματα, η Επιτροπή βρίσκεται στο στάδιο οριστικοποίησης των σχεδίων διορθωτικών μέτρων ή έχει κινήσει τις διαδικασίες αναστολής και/ή δημοσιονομικής διόρθωσης που θα οριστικοποιηθούν το 2009.

5.5. OLAF

Κατά το 2008 η OLAF πραγματοποίησε 41 αποστολές στα κράτη μέλη σε σχέση με τα μέτρα που συγχρηματοδοτήθηκαν από τα διαρθρωτικά ταμεία. Από αυτές τις αποστολές, οι 23 αφορούσαν επιτόπιους ελέγχους επαλήθευσης[3] (κατά τη διάρκεια των οποίων πραγματοποιήθηκαν 31 επιτόπιοι έλεγχοι σε οικονομικούς φορείς), ενώ πραγματοποιήθηκαν και 18 αποστολές άλλου είδους για να συλλεχθούν πληροφορίες ή για να υποβοηθηθούν είτε οι ειδικές αρχές είτε οι δικαστικές αρχές.

Το 2008 τα κράτη μέλη κοινοποίησαν στην Επιτροπή, σύμφωνα με τον κανονισμό (ΕΚ) αριθ. 1681/94[4] και τον κανονισμό (ΕΚ) αριθ. 1828/2006[5], 3 869 υποθέσεις παρατυπιών[6] ύψους 528 647 682 ευρώ, οι οποίες αφορούσαν συγχρηματοδοτούμενα μέτρα των περιόδων προγραμματισμού 1994-99, 2000-2006 και 2007-2013. 62 κοινοποιήσεις αφορούν την περίοδο προγραμματισμού 1994-99 με οικονομικό αντίκτυπο περίπου 11 εκατ. ευρώ. Τα κράτη μέλη ενημέρωσαν την Επιτροπή ότι είχαν ολοκληρωθεί διοικητικές ή/και δικαστικές διαδικασίες σε εθνικό επίπεδο για ορισμένες περιπτώσεις και ότι είχε ανακτηθεί ποσό περίπου 109 811 425 ευρώ.

6. επιτροπες που επικουρουν την ευρωπαϊκη επιτροπη

6.1. Επιτροπή Συντονισμού των Ταμείων (COCOF)

Το 2008 τα κύρια θέματα που συζήτησε η επιτροπή συντονισμού των Ταμείων (COCOF) ήταν η χρηματοδότηση του προγράμματος για τη χρήση επιχειρησιακής και μη επιχειρησιακής τεχνικής βοήθειας, την περάτωση των προγραμμάτων INTERREG III της περιόδου 2000-2006, οι χρηματοοικονομικές τεχνικές, έργα μεγάλης σημασίας, προσοδοφόρα έργα, η επιλεξιμότητα παρεμβάσεων ενεργειακής απόδοσης και ανανεώσιμων πηγών ενέργειας και οι καλές πρακτικές σε σχέση με τις εργασίες διαχειριστικής επαλήθευσης που πρέπει να εκτελούν τα κράτη μέλη.

6.2. Επιτροπή ΕΚΤ

Το 2008 η επιτροπή ΕΚΤ (δυνάμει του άρθρου 147 της Συνθήκης) συζήτησε τη δέσμη μέτρων της Λισαβόνας, την ανανεωμένη κοινωνική ατζέντα και διατύπωσε γνώμη για την αναθεώρηση του προϋπολογισμού της ΕΕ με ιδιαίτερη έμφαση στο στόχο της επίτευξης της πλήρους απασχόλησης, της ποιότητας της εργασίας και της κοινωνικής συνοχής καθώς και στην ανάπτυξη της ευρωπαϊκής αγοράς εργασίας και της διαμόρφωσης ανθρώπινου κεφαλαίου. Ζητήθηκε επίσης η γνώμη της επιτροπής ΕΚΤ σχετικά με την «Πράσινη βίβλο για την εδαφική συνοχή» και με την πρόταση της Επιτροπής για τη μεγιστοποίηση της συνεισφοράς των διαρθρωτικών ταμείων, ιδίως του ΕΚΤ, ώστε να αντιμετωπιστεί η κρίση στο πλαίσιο του ευρωπαϊκού σχεδίου για την ανάκαμψη της οικονομίας. Η τεχνική ομάδα εργασίας ΕΚΤ συνέχισε τις εργασίες της στο πλαίσιο του προγράμματος για την αμοιβαία μάθηση σε ό,τι αφορά τη χρήση μειοδοτικών διαγωνισμών για τις δραστηριότητες του ΕΚΤ, την περάτωση των προγραμμάτων της περιόδου 2000-2006 και παραδείγματα προγραμμάτων του ΕΚΤ για την ανάπτυξη του ανθρώπινου δυναμικού.

6.3. Επιτροπή γεωργικών διαρθρώσεων και αγροτικής ανάπτυξης (ΕΓΔΑΑ)

Η επιτροπή STAR συνεδρίασε επτά φορές το 2008 και γνωμοδότησε υπέρ των τριών τροποποιήσεων των προγραμμάτων αγροτικής ανάπτυξης SAPARD για τη Βουλγαρία (2 τροποποιήσεις) και την Κροατία δυνάμει του άρθρου 4 του κανονισμού (ΕΚ) του Συμβουλίου αριθ. 1268/1999.

6.4. Επιτροπή διαρθρώσεων αλιείας και υδατοκαλλιέργειας (ΕΔΑΥ)

Το 2008 ζητήθηκε η γνώμη της επιτροπής για ορισμένα ζητήματα, όπως η ευρωπαϊκή πρωτοβουλία για τη διαφάνεια και οι κατευθυντήριες γραμμές για τον καθορισμό των δημοσιονομικών διορθώσεων που πρέπει να γίνουν στις δαπάνες που συγχρηματοδοτούνται από τα διαρθρωτικά ταμεία ή το ταμείο συνοχής για μη συμμόρφωση με τους κανόνες περί δημόσιων συμβάσεων.

[1] Τα 226 ανήκαν στους στόχους 1 και 2, τα 47 στο στόχο 3, τα 12 ήταν του ΧΜΠΑ (εκτός στόχου 1), 81 του INTERREG, 71 του URBAN, 27 του EQUAL, 73 του LEADER+ και 181 προγράμματα καινοτόμων δράσεων.

[2] Βλέπε ανακοίνωση σχετικά με τα αποτελέσματα των διαπραγματεύσεων για τις στρατηγικές και τα προγράμματα για την περίοδο προγραμματισμού 2007-2013.

[3] Κανονισμός (ΕΚ) αριθ. 2185/1996, ΕΕ L 292 της 15.10.1996, σ. 2.

[4] ΕΕ L 178 της 12.07.1994, σ. 43.

[5] ΕΕ L 371 της 27.12.2006, σ. 1.

[6] 2007: αριθμός κοινοποιημένων υποθέσεων 3 671· συνολικό ποσό σχετικό με τις κοινοποιήσεις = 694 362 858 ευρώ.